
EELNÕU 
19.09.2026




VABARIIGI VALITSUS
MÄÄRUS 




Vabariigi Valitsuse 20. detsembri 2007. a määruse nr 262
„Riigisaladuse ja salastatud välisteabe kaitse kord“ muutmine


Määrus kehtestatakse riigisaladuse ja salastatud välisteabe seaduse § 11 lõike 1 ja § 39 lõike 1 alusel.
 
Vabariigi Valitsuse 20. detsembri 2007. a määruses nr 262 „Riigisaladuse ja salastatud välisteabe kaitse kord“ tehakse järgmised muudatused:

1) määruse preambulist jäetakse välja tekstiosa „, § 42 lõike 4, § 46 lõike 4“;

2) paragrahvi 5 pealkiri sõnastatakse järgmiselt:
„§ 5. Kriisiolukorra ja riigikaitse riigisaladus“;

3) paragrahvi 5 lõike 1 sissejuhatav lauseosa sõnastatakse järgmiselt:
„(1) Tsiviilkriisiks ja riigikaitseks valmistumist, selle juhtimist ja tegevust käsitleva teabe osas on riigisaladuseks:“;

4) paragrahvi 5 lõike 1 punktid 22 ja 23 sõnastatakse järgmiselt:
„22) kriisiolukorraks valmisoleku ja riigikaitse ühtseks planeerimiseks töödeldav püsiva kriisiülesandega täidesaatva riigivõimu asutuse või asutuste tegevusi, võimeid ja vajadusi kajastav koondteave, välja arvatud teave, mille avalikuks tulek ei kahjusta Eesti Vabariigi julgeolekut. See teave salastatakse salajasel tasemel kuni 50 aastaks;
23) püsiva kriisiülesandega täidesaatva riigivõimu asutuse tsiviilkriisiks ja riigikaitseks valmistumist, sealhulgas tegevusi, võimeid ja vajadusi kajastav teave, välja arvatud teave, mille avalikuks tulek ei kahjusta Eesti Vabariigi julgeolekut. See teave salastatakse piiratud tasemel kuni 50 aastaks.“;

5) paragrahvi 5 lõike 5 punktides 8, 9 ja 16 asendatakse tekstiosa „kõrgendatud kaitsevalmiduse, sõjaseisukorra, erakorralise seisukorra ja mobilisatsiooni“ tekstiosaga „mobilisatsiooni, riigikaitselise kriisiolukorra, välja arvatud demobilisatsiooni“;

6) paragrahvi 6 lõige 8 tunnistatakse kehtetuks;

7) paragrahvi 7 lõikes 3 asendatakse sõna „hädaolukord“ sõnaga „kriisiolukord“ vastavas käändes;

8) paragrahvi 7 lõike 9 punkt 5 sõnastatakse järgmiselt:
„5) Riigikantseleis julgeolekuasutuste tööd koordineeriva ja Vabariigi Valitsuse julgeolekukomisjoni tööd korraldava struktuuriüksuse poolt koostatud ohuhinnangud, välja arvatud teave, mille avalikustamine ei kahjusta Eesti Vabariigi julgeolekut, ning riigi julgeolekuteabe hanke ja analüüsi kava. See teave salastatakse salajasel tasemel 50 aastaks;“;

9) paragrahvi 7 lõike 9 punkti 6 esimest lauset täiendatakse pärast sõna „teave“ tekstiosaga „, välja arvatud teave, mille avalikustamine ei kahjusta Eesti Vabariigi julgeolekut“;

10) paragrahvi 8 lõige 11 sõnastatakse järgmiselt:
„(11) Kriisiolukorra ja riigikaitse seaduse alusel määratud alaliselt või ajutiselt kaitstava olulise tähtsusega objekti (edaspidi käesolevas lõikes objekt), välja arvatud käesoleva paragrahvi lõikes 1 nimetatud asutuste valduses olevate objektide ja avaliku korra tagamiseks oluliste objektide valve- ja häiresüsteeme ning kaitsemeetmeid käsitleva teabe osas on riigisaladuseks:
1) avaliku võimu organi kasutuses oleva või elutähtsa teenuse osutamisega või sisejulgeoleku tagamisega seotud objekti riskianalüüsis ja turvaplaanis objekti elektroonilist läbipääsu- või valvesüsteemi ning objekti füüsilise kaitse miinimummeetmeid ja lisaturvameetmeid käsitlev koondteave, välja arvatud teave, mille avalikuks tulek ei kahjusta Eesti Vabariigi julgeolekut. See teave salastatakse piiratud tasemel 10 aastaks;
2) objekti, selle täpset paiknemist ning seoseid teiste objektidega käsitlev teave, mis ohustab kaitsemeetmete rakendamist, välja arvatud teave, mille avalikuks tulek ei kahjusta Eesti Vabariigi julgeolekut. See teave salastatakse piiratud tasemel 20 aastaks.“;

11) paragrahvi 26 lõike 5 esimeses lauses asendatakse tekstiosa „erakorralise seisukorra, kõrgendatud kaitsevalmiduse, sõjaseisukorra,“ tekstiosaga „riigikaitselise kriisiolukorra,“.

